Torup
Torup er en herregård ca. 15 km øst for Malmø, som gennem tiden har haft mange forskellige ejere.
Torup var ejet af slægten Grubbe (1582-1645), Corfitz Ulfeldt (1647-1653), beslaglagt af den danske krone (1653-1658), restitueret til Ulfeldt (1658-1660), konfiskeret af den svenske krone (1660-1735), herefter tilbage til Ulfeldts barnebarn Joachim Beck-Friis og siden til slægterne Stjernblad og Coyet.
Den firefløjede hovedbygning med kamtakkede gavle og to hjørnetårne er en af Nordens bedst bevarede renæssanceborge, opført fra midten af 1500-tallet til begyndelsen af 1600-tallet.
Torup blev købt i 1970 af Malmø kommune og er med sit store park- og haveanlæg åben for offentligheden.